<classify> BAADA ya takribani miaka miwili na nusu ya majaribio ya uendeshaji wa mradi wa mabasi yaendayo kasi katika Jiji la Dar es Salaam ambao ni wa kisasa na wa kipekee katika Afrika Mashariki, mradi huo sasa unatarajiwa kufanyiwa mapinduzi makubwa yatakayokuwa na sura ya kimataifa.Mapinduzi hayo ni pamoja na kumpata mtoa huduma wa kimataifa, atakayekuwa mwekezaji mwenza ndani ya miezi mitano. Aidha, kuanzia wakati huo, hali ya usafiri inatarajiwa kuboreshwa zaidi kwa kuongezwa mabasi kutoka 140 ya sasa hadi kufikia 305.Aidha, muda wa kuanza safari unatarajiwa kuwa saa 10:30 alfajiri badala ya saa 11:00 alfajiri.Meneja Uhusiano wa Wakala wa Mabasi yaendayo Haraka DART, William Gatambi amesema, kwa sasa wanaendelea na hatua za kumpata mtoa huduma wa kimataifa ambaye zabuni yake itatangazwa hivi karibuni, lakini wamekubaliana kufikia Machi mwakani awe amepatikana.Gatambi amesema, baada ya kupatikana kwa mtoa huduma huyo, mabasi makubwa yaliyoungana yenye urefu wa meta 12 ndiyo yatakayofanya kazi kwenye mfumo na mengine madogo yatatoa huduma katika barabara za pembeni, ambazo kwa sasa zinatumika za Kimara hadi Mbezi na Gerezani mpaka Muhimbili huku nyingine zikiwa hazitumiki.Amesema wameangalia changamoto kadhaa zilizojitokeza na kwamba watazipatia ufumbuzi ili kuhakikisha usafiri wa mabasi yaendayo haraka, unakuwa na tija zaidi kwa wakazi wa Dar es Salaam.Wakati mtoa huduma mwenza akisubiriwa kuboresha hali ya usafiri katika mabasi yaendayo haraka, imeelezwa kuwa awamu ya pili ya ujenzi wa mradi mpya kwenye Barabara ya Kilwa unatarajiwa kuanza muda wowote, kwani tayari mkandarasi amekwishapatikana.Alibainisha kuwa, baada ya kuanza kwa awamu hiyo, itafuata awamu ya tatu ya Barabara ya Nyerere, hivyo kukamilisha awamu tatu za mradi huo kwa lengo la kurahisisha huduma za usafiri jijini Dar es Salaam.Akizungumzia changamoto za sasa katika utoaji huduma wa usafiri huo, alisema wanafanyia kazi kwa kumsimamia mtoa huduma kwa muda uliobaki wakati akisubiriwa wa kimataifa kwa kupanga ratiba na wafanyakazi wake.Alisema katika upangaji ratiba, wamekubaliana kuanzia sasa kuanza kutoa huduma kuanzia saa 10 alfajiri, huku wakihakikisha wafanyakazi wanatoa huduma ipasavyo huku wakifanyia marekebisho haraka mabasi yanayoharibika, siyo kukaa nayo tu kisha kusababisha usumbufu kwa abiria.Waziri wa Nchi Ofisi ya Rais Tawala za Mikoa na Serikali za Mitaa TAMISEMI, Selemani Jafo akiwasilisha bungeni mapitio, makadirio ya mapato na matumizi ya fedha za ofisi yake kwa mwaka wa fedha 201819, alisema ujenzi wa awamu ya pili Mbagala utahusisha barabara za Kilwa, Kawawa, Sokoine, Gerezani, Bandari na Changombe zenye urefu wa kilometa 20.3 na ujenzi utaanza baada ya kumpata mkandarasi.Mradi huo utatekelezwa kupitia mkopo wa dola za Marekani milioni 141.71 kutoka Benki ya Maendeleo ya Afrika AfDB.Kwa upande wa awamu ya tatu ya ujenzi kwenda Gongo la Mboto utahusisha barabara za Nyerere, Uhuru, Bibi Titi, Azikiwe, Shaurimoyo, Lindi na Maktaba zenye urefu wa kilometa 23.6 kwa mkopo wa dola za Marekani milioni 148.2 kutoka Benki ya Dunia WB.Akizungumzia usanifu wa awamu ya nne ya ujenzi wa miundombinu hiyo ya Dart, Jafo alisema utafanyika kwa mkopo wa dola za Marekani milioni 97.9 kutoka Benki ya Dunia.Usanifu utahusisha barabara za Sam Nujoma, Bagamoyo, Bibi Titi na Ali Hassan Mwinyi zenye urefu wa kilometa 25.9.Malengo mengine ya DART ni ujenzi wa maegesho katika maeneo ya mfumo wa wakala, kukamilisha taratibu za upatikanaji wa mtoa huduma wa pili SP2, mkusanyaji nauli, msimamizi wa fedha na mshauri mwelekezaji kwa ajili ya awamu ya tatu.Kwa awamu ya kwanza, serikali imeshirikiana na Benki ya Dunia kujenga miundombinu mbalimbali inayotumiwa na mabasi hayo kwa ujenzi wake kuhusisha barabara zenye jumla ya kilometa 20.9 ambazo ni Kimara Kivukoni, Magomeni Morocco na Fire Kariakoo.Tangu kuanza rasmi kwa mradi wa mabasi yaendayo haraka jijini Dar es Salaam, Mei 10 , 2016 mpaka mwaka jana, nchi tano za Afrika, zikiwemo Kenya, Rwanda na Uganda zilituma viongozi wake kujifunza namna ya uendeshaji wake. Nyingine ni Ethiopia na Malawi.  <topic>: kitaifa 